KIRJALLINEN KYSYMYS E-2637/00 esittäjä(t): Marialiese Flemming (PPE-DE) komissiolle. Elävien eläinten kuljetukset.



Virallinen lehti nro 136 E , 08/05/2001 s. 0062 - 0063



KIRJALLINEN KYSYMYS E-2637/00 esittäjä(t): Marialiese Flemming (PPE-DE) komissiolle (1. elokuuta 2000) Aihe: Elävien eläinten kuljetukset Direktiivi eläinten suojelemisesta kuljetusten aikana (direktiivi 91/628/ETY(1) muutetussa muodossaan 1995/29/EY(2)) on elävien eläinten kuljetuksen tämänhetkinen oikeusperusta. Direktiivin noudattaminen takaisi eläimille hyvän suojan. Valitettavasti direktiivin toteuttaminen yksittäisissä jäsenvaltioissa on usein puutteellista. Suurena ongelmana on etenkin se, että asianomaiset viranomaiset eivät valvo kuljetuksia riittävästi. Mihin toimiin komission ryhtyy direktiivin 91/628/ETY toimeenpanon tehostamiseksi jäsenvaltioissa ja eläinkuljetusten valvonnan lisäämiseksi? Onko komissio valmis pienentämään elävien nautojen vientipalkkioita tai mahdollisesti poistamaan ne kokonaan? (1) EYVL L 340, 11.12.1991, s. 17. (2) EYVL L 148, 30.6.1995, s. 52. David Byrnen komission puolesta antama vastaus (17. lokakuuta 2000) Jäsenvaltiot ovat vastuussa yhteisön lainsäädännön jokapäiväisestä täytäntöönpanosta, mutta komission elintarvike- ja eläinlääkintätoimisto tekee erityisiä valvonta- ja tarkastusmatkoja sen valvomiseksi, että jäsenvaltiot soveltavat yhteisön lainsäädäntöä tehokkaasti ja yhtenäisesti. Näissä tarkastuksissa on paljastunut tiettyjä puutteita siinä, miten jotkin jäsenvaltiot noudattavat eläinten suojelemista kuljetuksen aikana koskevaa yhteisön lainsäädäntöä. Tämän seurauksena tiettyjä jäsenvaltioita kohtaan on aloitettu rikkomisesta johtuvia menettelyitä ja jotkin jäsenvaltiot ovat arvioinnin kohteena. Komissio esittää ennen vuoden loppua neuvostolle ja parlamentille raportin siitä, miten jäsenvaltioissa on pantu täytäntöön eläinten suojelemista kuljetuksen aikana koskevaa yhteisön lainsäädäntöä. Raportin päätelmien perusteella komissio aikoo tehdä ehdotuksen eläinkuljetusten parantamiseksi. Elävien eläinten vienti on merkittävä tekijä yhteisön naudanlihamarkkinoilla, eikä sitä voida korvata naudanlihan viennillä erilaisten teurastustapojen, tuojamaiden kylmävarastojen puutteen tai näiden maiden tuoreelle lihalle asettamien erityisten laatuvaatimusten vuoksi. Lisäksi siitoseläinten vienti on merkittävä osa elävien eläinten kokonaisviennistä, eikä myöskään sitä voida korvata. Jos vientituet poistettaisiin vähitellen, elävien eläinten vienti yhteisöstä tulisi mahdottomaksi ja muut toimittajat valtaisivat markkinat. Esimerkiksi Australiasta viedään eläviä eläimiä enenevässä määrin arabimaihin, ja sieltä matka on huomattavasti pidempi kuin yhteisöstä. Lisäksi 18. maaliskuuta 1998 annetussa komission asetuksessa (EY) N:o 615/98(1) annetaan vientitukijärjestelmän soveltamista koskevia erityisiä yksityiskohtaisia sääntöjä elävien nautaeläinten hyvinvoinnin osalta kuljetuksen aikana. Kyseisen asetuksen mukaisesti kolmansiin maihin vietävien nautaeläinten kuljetuksessa siihen saakka, kunnes ne puretaan ensimmäisen kerran lopullisena määräpaikkana olevassa kolmannessa maassa on noudatettava eläinten suojelua kuljetuksen aikana koskevaa yhteisön lainsäädäntöä. Asetuksessa (EY) N:o 615/98 säädetään mahdollisuudesta tehdä eläimille eläinlääkärintarkastus niiden saavuttua lopullisena määräpaikkana olevaan kolmanteen maahan. Jos näiden tarkastusten (joiden tekijän on oltava eläinlääkäri) tulokset eivät ole tyydyttäviä eläinten hyvinvoinnin kannalta, vientitukea ei makseta tai jos se on jo maksettu, se peritään takaisin. (1) EYVL L 82, 19.3.1998.